དུས་ཀྱི་འཕེལ་འགྲོས་དུས་རབས་ཉེར་གཅིག་པར་བསླེབས་དུས་འདིར།བོད་ཀྱི་རྩོམ་རིག་གསར་རྩོམ་གྱི་བྱ་གཞག་འཕེལ་རྒྱས་སུ་ཕྱིན་ནས་སྔ་ན་མེད་པའི་གསོན་ཤུགས་ཀྱིས་བརྟས་ཡོད་ནའང་།མི་རིགས་ཤིག་གི་རྩོམ་རིག་འཕེལ་རྒྱས་ཀྱི་ཆུ་ཚད་འཇལ་བྱེད་དུ་གྱུར་པའི་སྒྲུང་རིང་གི་གསར་རྩོམ་དང་པར་སྐྲུན་གྱི་གོམ་སྟབས་དེ་བལྟོས་བཅས་ཀྱིས་ཅུང་དལ་བས།འདིས་ཚད་ངེས་ཅན་ཞིག་ནས་བོད་ཀྱི་དེང་རབས་རྩོམ་རིག་གི་འཕེལ་རྒྱས་ཀྱི་གོམ་ཁར་འགོག་རྐྱེན་བཟོ་བཞིན་ཡོད་པ་རེད།དེ་ལྟའི་རྩོམ་རིག་གསར་རྩོམ་གྱི་འཕེལ་རྒྱས་ལ་འགོག་རྐྱེན་བཟོ་བའི་ཕྱི་ནང་གི་རྒྱུ་རྐྱེན་ལ་བསམ་གཞིག་སྔོན་དུ་སོང་བ་གཞིར་བྱས།བོད་ཀྱི་རྩོམ་པ་པོའི་གསར་རྩོམ་གྱི་འདུན་པར་ངར་སློང་བ་དང་།གོམ་གང་མདུན་སྤོས་སྒོས་བོད་ཀྱི་རྩོམ་རིག་འཕེལ་རྒྱས་ཀྱི་བགྲོད་རིམ་ལ་སྐུལ་འདེད་གཏོང་བར་དམིགས་ནས།མཚོ་སྔོན་མི་རིགས་དཔེ་སྐྲུན་ཁང་གིས་བོད་ཀྱི་རྩོམ་རིག་གསར་རྩོམ་གྱི་གྲུབ་འབྲས་མངོན་པར་མཚོན་པའི་སྒྲུང་རིང་དཔེ་ཚོགས་འདི་ལྟ་བུ་བློ་ཞིབ་མོས་ཇུས་འགོད་དང་པར་སྐྲུན་བྱས་ཡོད་པ་རེད།རྒྱུས་ལོན་བྱུང་བ་ལྟར་ན།སྒྲུང་རིང་དཔེ་ཚོགས་འདིས་ཕྱོགས་མི་འདྲ་བའི་སྒོ་ནས་ཀློག་པ་པའི་སྤྱན་ལམ་དུ་བོད་ཀྱི་རྩོམ་པ་པོ་རྣམས་ཀྱིས་དངོས་ཡོད་འཚོ་བ་གཞིར་བཟུང་ཞིང་མི་རིགས་རིག་གནས་ལ་རྒྱབ་བརྟེན་ཏེ།སྤྱི་ཚོགས་ཀྱི་འགན་འཁྲི་ངེས་ཅན་ཞིག་བཟུང་ནས་མི་རིགས་ཤིག་གི་ལོ་རྒྱུས་ཀྱི་འཕོ་འགྱུར་དང་བརྩེ་དུང་གི་དྲན་ཤེས་ལྷུགས་པོར་བརྗོད་པ་དང་།དེང་རབས་ཀྱི་འདུ་ཤེས་ལ་བརྟེན་ནས་བོད་མི་རིགས་ཀྱི་སྤྱི་ཚོགས་འཚོ་བ་དང་བསམ་བློའི་སྙིང་སྟོབས་ཀྱི་གནས་སྟངས་ལ་ཞིབ་གཟིགས་གནང་བཞིན་པ་མངོན་པར་མཚོན་ཡོད་དོ།